b'\n_START_ARTICLE_\nChick lit\n_START_PARAGRAPH_\nChick lit je pripovedni \xc5\xbeanr, ki obravnava vpra\xc5\xa1anja sodobnih \xc5\xbeensk. Pojavil se je v devetdesetih letih dvajsetega stoletja v Zdru\xc5\xbeenem kraljestvu in Ameriki. Spada na podro\xc4\x8dje mno\xc5\xbei\xc4\x8dne literature in uspe\xc5\xa1nic. "Babjo literaturo" zaznamuje pripoved o mladem, finan\xc4\x8dno neodvisnem urbanem dekletu. Njen najve\xc4\x8dji cilj je ujeti  "sanjskega mo\xc5\xa1kega". Za\xc4\x8detnica tak\xc5\xa1nih pripovedi, ki se vedno kon\xc4\x8dajo s sre\xc4\x8dnim koncem, je Helen Fielding z Dnevnikom Bridget Jones.\n_START_SECTION_\nNastanek in razvoj\n_START_PARAGRAPH_\nOd konca 18. stoletja nara\xc5\xa1\xc4\x8da dele\xc5\xbe pi\xc5\xa1o\xc4\x8dih \xc5\xbeensk. Dotikale so se vpra\xc5\xa1anj o \xc5\xbeenski podrejenosti, zahtevi \xc5\xbeensk po politi\xc4\x8dnih pravicah, po pravici do dela, pravic do \xc5\xa1tudija na univerzi itd. Roman Prevzetnost in pristranost pisateljice Jane Austen je predhodnik najbolj prodajanega chick lit romana z naslovom Dnevnik Bridget Jones. Leta 1996 je postal globalni kulturni fenomen. Knjigo so prodali v ve\xc4\x8d kot \xc5\xa1tirih milijonih izvodov, Bridget pa je postala simbol \xc5\xbeelja in zmede \xc5\xbeensk po vsem svetu. Kmalu zatem je nova svetovna uspe\xc5\xa1nica postal roman Seks v mestu, ki ga je napisala Candace Bushnell. Oba romana sta bila najprej objavljena v nadaljevanjih v ameri\xc5\xa1kih in britanskih \xc4\x8dasopisih in potem natisnjena v knjigi. Med najbolj uspe\xc5\xa1ne chick lit romane spadata tudi Strastna zapravljivka avtorice Sophie Kinsell in Hudi\xc4\x8devka v Pradi avtorice Lauren Weisberger.\n_START_SECTION_\nLiterarna kritika\n_START_PARAGRAPH_\nMedtem, ko je \xc5\xbeanr chick lit med bralci zelo priljubljen, ga kritiki zavra\xc4\x8dajo. Pisateljica Doris Lessing uvr\xc5\xa1\xc4\x8da \xc5\xbeanr med "takoj pozabljive", urednica Elizabeth Merrick, ki je leta 2008 izdala knjigo z naslovom This Is Not Chick Lit, pa trdi, da chick lit "hromi na\xc5\xa1e \xc4\x8dute, mo\xc5\xbegane".  Vseeno pa je zaradi visokih naklad med zalo\xc5\xbeniki \xc5\xa1e vedno zelo priljubljena. Urednica ameri\xc5\xa1kega \xc4\x8dasopisa Publishers Weekly Sara Nelson je leta 2008 pohvalila, da \xc5\xbeanr postaja vedno bolj dodelan, zrel in "odrasel".'